Asi, stá bem abaixu-asinadu pidi guvernu di republika popular di China pá ripensa aplikason dês investimentu konstruson di polu universitáriu na sidadi Praia, pá raparti pelu menus dois polus, um na sotaventu otu na barlaventu, pá benifisia tudu país.
Keli é um pedidu di um abaixu-asinadu ki sta kirkula oji na internet na tentativa ki investimentu na edukason pá parti di guvernu popular di China ser pá tudu alguém.
Guvernu anúnsia na últimu simana konstruson di kampus universitáriu di Uni-Cv na sidadi Praia. Abaixu-asinadu foi kriadu pá Alexandre X, sima é diskrevi na página. Y é justifika má kel investimentu staba inisialmenti destinadu pá São Vicente y má foi desviadu pá Praia pá desizon di guvernu di kabu Verdi. Medida ki si bem ser implimentadu podi poi más prigu di union sosial. Y ku serteza é ka kela ki nu kre pá país .
É kestiona inda razon di lokalizason geografiku di kampus mê ka sentralizason y valorizason di um sidadi kontra keslotus. Pergunta ki ku Legitimidadi um país ku dez ilhas y populason espadjadu pá novi ilhas tá pretendi konsentra más és grandi estrutura na Praia?”
É flá inda má és aspetu é gravi pamodi má país tem otus sidadis ku tudu kondisons pá risebi um kampus universitáriu grandi.
Asi si ka sta pretendedu konstrui kampus na São Vicente, ilha undi ki investimentu sta serba fetu na inisiu, era preferível dividi kês 14 milhon di eurus pá 2 ou 3 polus : Santiago, São Vicente ku Sal por exemplu, undi ki kada polu tá tinha kondisons di espesializa determinadus árias.
É justifika má um país pá evolui, mesti di txeu kuzas y igualdadi na nível di edukason é um dês kuzas. Konstruson di kampus universitáriu na praia tá bem inguli nível di edukason superior públiku, tudu meius di kel estrutura, undi tá inviabiliza tudu y kualker polu di Uni-Cv na otus ilhas. Y só um asesu igual di ensinu públiku di kualidadi pá tudu estudantis kabuverdianus tá bem permiti nalguns anus vivi num país global ku sidadons más instruídus, ku midjor kualidadi di vida y menus violênsia. Sima tá finaliza justifikason pá és abaixu-asinadu.
“Notícias do Norte/ DYPK”
kea_Latn kea_Latn kea_Latn kea_Latn kea_Latn kea_Latn kea_Latn por_Latn